1.5G:n oikea-aikainen käyttöönotto: strateginen mahdollisuus Euroopalle

Euroopassa otettiin 24 vuotta sitten käyttöön 2G-matkaviestintäverkot (GSM). Nyt tulossa on vastaavan kaltainen mullistus, kun verkkoteknologioiden seuraava sukupolvi, 5G, avaa tien uusille digitaalisille talouden ja liiketoiminnan malleille. 5G:tä ei ole vielä kokonaan standardoitu, mutta sen keskeisiä teknisiä eritelmiä ja teknologian kulmakiviä kehitetään ja testataan parhaillaan. 5G:tä pidetään käänteentekijänä. Se mahdollistaa teollisten toimintatapojen muuttamisen tukemalla gigabittien nopeudella toimivia langattomia laajakaistapalveluja, uuden tyyppisiä sovelluksia, jotka yhdistävät laitteita ja esineitä ("esineiden internet"), ja toiminnan monipuolistamista virtualisoinnilla, joka mahdollistaa innovatiiviset liiketoimintamallit eri aloilla (esim. liikenne, terveyspalvelut, teollisuus, logistiikka, energia, tiedotusvälineet ja viihde). Tällainen toimintatapojen murros on alkanut jo nykyisissäkin verkoissa, mutta vasta 5G antaa pohjan sen täyden potentiaalin saavuttamiselle tulevina vuosina.

Komission digitaalisten sisämarkkinoiden strategiassa (DSM-strategia) ja tiedonannossa Verkkoyhteydet kilpailukykyisillä digitaalisilla sisämarkkinoilla: kohti eurooppalaista gigabittiyhteiskuntaa korostetaan 5G:n kaltaisten erittäin suuren kapasiteetin verkkojen merkitystä Euroopan keskeisenä kilpailuetuna maailmanlaajuisilla markkinoilla. 5G:n maailmanlaajuiset tuotto-odotukset yltävät 225 miljardin euron tasolle vuonna 2025. Toisen lähteen mukaan 5G voisi tuottaa neljällä keskeisellä teollisuuden alalla 114 miljardin euron vuotuiset hyödyt.

Komissio perusti vuonna 2013 julkisen ja yksityisen sektorin kumppanuushankkeen (5G-PPP), joka sai tuekseen 700 miljoonaa euroa julkista rahoitusta. Hankkeen tarkoituksena on varmistaa, että 5G-teknologia on saatavilla Euroopassa vuoteen 2020 mennessä. Tutkimushankkeet eivät kuitenkaan riitä varmistamaan Euroopan johtoasemaa 5G-kehityksessä. 5G:n ja sen palveluiden toteuttamiseen tarvitaan laajempi rintama. Erityisesti tämä koskee Euroopan "5G-kotimarkkinoiden" luomista.

Ehdotetulla "eurooppalaisella sähköisen viestinnän säännöstöllä" on tarkoitus tukea 5G-verkkojen rakentamista ja yleistymistä. Etusijalla ovat taajuuksien saatavuus, investointikannustimet ja suotuisat yleiset olosuhteet. Äskettäin sovitut avoimen internetin säännöt puolestaan antavat oikeusvarmuutta 5G-sovellusten käyttöönotolle. Käsillä olevalla tiedonannolla täydennetään ja hyödynnetään tätä uutta sääntelykehystä kohdennetuin toimin. Ne perustuvat useisiin kuulemisiin, tapahtumiin sidosryhmien kanssa, kohdennettuun kyselyyn, useisiin selvityksiin, alan toimijoiden kuulemisiin ja 5G-PPP:n ensimmäisiin tuloksiin. Tiedonannossa esitellään toimintasuunnitelma 5G-verkkojen oikea-aikaiselle ja koordinoidulle käyttöönotolle Euroopassa komission, jäsenvaltioiden ja toimialan välisessä yhteistyössä.

2.Koordinoidun lähestymistavan tarve

Maailmalla on meneillään jo mittavia tutkimushankkeita, joten on olennaista välttää yhteensopimattomien 5G-standardien syntyminen eri alueille. Jos EU mielii auttaa maailmanlaajuisen konsensuksen syntymistä teknologioiden valinnassa, taajuusalueissa ja johtavissa 5G-sovelluksissa, tarvitaan tuloksellista rajat ylittävää EU:n koordinointia ja suunnittelua. Kaupallisten 5G-palvelujen käynnistäminen edellyttää myös huomattavia investointeja, riittävästi taajuuksia sekä tiivistä yhteistyötä telealan toimijoiden ja suurimpien käyttäjäryhmien kesken. Verkko-operaattorit eivät investoi uusiin infrastruktuureihin, jollei niillä ole selkeää uskoa säännölliseen kysyntään ja sääntelyoloihin, jotka tekevät investoinnit kannattaviksi. Myös ne teollisuuden alat, jotka ovat kiinnostuneita 5G:stä toimintojensa digitalisoimisessa, saattavat haluta odottaa ajankohtaa, jolloin 5G-infrastruktuuri on valmis ja testattu.

Jos tässä yhteydessä ei riittävästi koordinoida kansallisia lähestymistapoja 5G-verkkojen käyttöönottoon, on olemassa huomattava pirstaloitumis- ja hajaantumisriski taajuuksien saatavuudessa, palvelujen jatkuvuudessa rajojen yli (esim. verkottuneet ajoneuvot) ja standardien täytäntöönpanossa. Tämä viivästyttäisi 5G-pohjaisen innovoinnin kriittisen massan syntymistä digitaalisille sisämarkkinoille. Tästä on selvänä näyttönä 4G:n käyttöönoton alkuvaiheen hitaus Euroopassa: vuonna 2015 yli 75 prosentilla Yhdysvaltojen väestöstä oli pääsy 4G/LTE-verkkoihin, kun EU-maiden väestön vastaava osuus oli vain 28 prosenttia. Vaikka ero kaventuu tasaisesti, EU:n jäsenvaltioiden välillä on edelleen suuria eroja. Juuri tämän vuoksi komissio ehdottaa tätä toimintasuunnitelmaa, jolla koordinointia voitaisiin tehostaa. Komissio haluaa saada 5G-verkkoinvestoinnit vauhtiin ja luoda uusia innovaatioekosysteemejä, jotka parantavat Euroopan kilpailukykyä ja tuottavat konkreettista etua koko yhteiskunnalle.

Komission toimintasuunnitelman keskeiset elementit:

-Etenemissuunnitelmien ja painopisteiden yhteensovittaminen, jotta 5G voidaan ottaa koordinoidusti käyttöön kaikissa EU-maissa. Tavoitteena on verkkojen alustava käyttöönotto vuoteen 2018 mennessä ja laajempi kaupallinen käyttöönotto vuoden 2020 loppuun mennessä.

-Alustava taajuusalueiden varaaminen 5G:lle ennen vuoden 2019 maailman radioviestintäkonferenssia (WRC-19). Näitä taajuusalueita täydennetään mahdollisimman nopeasti lisäalueilla. Lisäksi laaditaan suositeltu lähestymistapa tiettyjen 5G-taajuusalueiden valtuuttamiseen yli 6 GHz taajuuksilla.

-Verkkojen varhaisen käyttöönoton edistäminen keskeisillä kaupunkialueilla ja liikenneväylillä.

-Useampia sidosryhmiä yhteen tuovien Euroopan laajuisten testihankkeiden edistäminen, jotta teknologian innovaatiot saataisiin jalostettua tehokkaammin kaupallisiksi ratkaisuiksi.

-Teollisuusvetoisen pääomarahaston perustamisen helpottaminen 5G-pohjaisen innovoinnin tueksi.

-Johtavien toimijoiden tuominen yhteen maailmanlaajuisten standardien edistämisessä.

3.Eurooppa kärkeen 5G-kisassa: keskeiset toiminta-alueet

3.1.Yhteinen EU-aikataulu 5G:n käyttöönotolle

Eurooppa tarvitsee kunnianhimoisen aikataulun 5G:n käyttöönotolle voidakseen ottaa kärkipaikan ja hyötyä jo varhaisessa vaiheessa 5G:n mukanaan tuomista uusista markkinamahdollisuuksista paitsi telealalla myös koko taloudessa ja yhteiskunnassa. Eurooppalaisen teollisuuden digitalisoinnin tulisi lähteä liikkeelle jo saatavilla olevien resurssien pohjalta (lähinnä 4G/LTE, Wi-Fi tai satelliitti). 5G:n asteittainen käyttöönotto vuodesta 2018 vauhdittaa tätä prosessia. Komissio auttaa jäsenvaltioita kansallisten laajakaistasuunnitelmien ja Future Internet Forumin (FIF) yhteydessä ja 5G-PPP:n kautta – yhdessä elinkeinoelämän kanssa – laatimaan yhteisiä tavoitteita ja konkreettisia toimenpiteitä 5G:n testaamista ja käyttöönottoa varten.